
	Grozījumi akta projektā

	Parlamenta grozījumi, kas sagatavoti divās slejās

Svītrotās teksta daļas iezīmē treknā slīprakstā kreisajā slejā. Aizstātās teksta daļas iezīmē treknā slīprakstā abās slejās. Jauno tekstu iezīmē treknā slīprakstā labajā slejā.

Pirms katra grozījuma ievietotā informācijas bloka pirmā un otrā rinda norāda uz attiecīgo teksta daļu izskatāmajā akta projektā. Ja grozījums attiecas uz spēkā esošu aktu, ko paredzēts grozīt ar akta projektu, informācijas blokā papildus iekļauj trešo un ceturto rindu, kurās attiecīgi norāda spēkā esošo aktu un atbilstīgo teksta vienību tajā.

Parlamenta grozījumi, kas sagatavoti kā konsolidēts teksts

Jaunās teksta daļas iezīmē treknā slīprakstā. Svītrotās teksta daļas iezīmē ar simbolu ▌ vai pārsvītro. Aizstātās teksta daļas iezīmē, ierakstot jauno tekstu treknā slīprakstā un izdzēšot vai pārsvītrojot aizstāto tekstu.
Tas neattiecas uz tīri tehniska rakstura grozījumiem, kurus izdara attiecīgie dienesti, gatavojot galīgo tekstu. Tie netiek iezīmēti.

(COM(2024)0316 – C10‑0112/2024 – 2024/0187(CNS))
(Īpašā likumdošanas procedūra — apspriešanās)
Eiropas Parlaments,
–	ņemot vērā Komisijas priekšlikumu Padomei (COM(2024)0316),
–	ņemot vērā Līguma par Eiropas Savienības darbību 77. panta 3. punktu, saskaņā ar kuru Padome ar to ir apspriedusies (C10‑0112/2024),
–	ņemot vērā Reglamenta 84. pantu,
–	ņemot vērā Pilsoņu brīvību, tieslietu un iekšlietu komitejas ziņojumu (A10‑0000/2024),
1.	apstiprina Komisijas priekšlikumu;
2.	aicina Padomi informēt Parlamentu, ja tā ir paredzējusi izmaiņas Parlamenta apstiprinātajā tekstā;
3.	prasa Padomei vēlreiz ar to apspriesties, ja tā ir paredzējusi būtiski grozīt Parlamenta apstiprināto tekstu;
4.	uzdod priekšsēdētājai nosūtīt šo nostāju Padomei, Komisijai un dalībvalstu parlamentiem.

Eiropas Parlamenta un Padomes Regulu (ES) 2019/1157 (2019. gada 20. jūnijs) par Savienības pilsoņu personas apliecību un Savienības pilsoņiem un viņu ģimenes locekļiem, kuri izmanto tiesības brīvi pārvietoties, izsniegto uzturēšanās dokumentu drošības uzlabošanu sāka piemērot, sākot ar 2021. gada 2. augustu. Ar to tika noteikti tās tvērumā iekļauto drošības elementu un dokumentu formātu kopīgie minimālie standarti, un to pieņēma tā 2016. gada decembra rīcības plāna ietvaros, ar ko stiprina Eiropas reakciju uz ceļošanas dokumentu viltošanu kā terorisma un organizētās noziedzības veicinātājfaktoru (COM(2016)790). 

Eiropas Parlaments savā 2018. gada nostājā uzsvēra, cik svarīgi ir uzlabot šādu dokumentu drošības standartus ne tikai cīņā pret dokumentu viltošanu un identitātes zādzību, bet arī, lai sekmētu tiesību brīvi pārvietoties Eiropas Savienībā izmantošanu. Īpaša uzmanība tika pievērsta datu aizsardzības un datu drošības augstāko iespējamo standartu ieviešanai, jo īpaši, ja runa ir par biometriskajiem datiem, kā arī nepilngadīgo aizsardzībai. Parlaments uzstāja arī uz to, lai visās personas apliecībās un uzturēšanās dokumentos papildus pilsoņu nacionālajai identitātei kā redzams simbols tiktu iekļauts ES karogs, kas nodrošinātu viņiem papildu aizsardzību un tiesības. 

Eiropas Savienības Tiesa 2024. gada 21. marta spriedumā (lieta C-61/22, Landeshauptstadt Wiesbaden) atzina Regulu (ES) 2019/1157 par spēkā neesošu nepareiza juridiskā pamata izvēles dēļ. Tiesa uzskatīja, ka Regula (ES) 2019/1157 bija jāpieņem, balstoties uz Līguma par Eiropas Savienības darbību (LESD) 77. panta 3. punktu, kurā ir paredzēta īpaša likumdošanas procedūra, nevis uz LESD 21. panta 2. punktu. Tiesa piedevām nolēma, ka Regula 2019/1157 ir jāpiemēro līdz brīdim, kad stāsies spēkā oficiāli pieņemta regula, kas to aizstās, un noteica divu gadu minētās regulas pieņemšanas laikposmu, kurš sāktos ar 1. janvāri gadā, kurš seko tās sprieduma pasludināšanas gadam, uzskatot to par saprātīgu. 

Citi iespējamie Tiesā iesniegtie Regulas (ES) 2019/1157 spēkā neesamības pamati: tās iespējamā neatbilstība Eiropas Savienības Pamattiesību hartai un Vispārīgajai datu aizsardzības regulai, tika noraidīti.

Eiropas Komisija 2024. gada 23. jūlijā nāca klajā ar Regulas par Savienības pilsoņu personas apliecību un Savienības pilsoņiem un viņu ģimenes locekļiem, kuri izmanto brīvas pārvietošanās tiesības, izsniegto uzturēšanās dokumentu drošības uzlabošanu projektu, kas saskaņā ar Eiropas Savienības Tiesas noteikto pienākumu, bija balstīts uz LESD 77. panta 3. punktu.

 Šajā priekšlikumā lielā mērā ir pārņemts Parlamenta un Padomes pieņemtās Regulas (ES) 2019/1157 teksts. Kā norādīts Komisijas priekšlikuma paskaidrojuma rakstā, 2019. gada tekstā ir ierosinātas nelielas izmaiņas, lai iekļautu nepieciešamos procesuālos pielāgojumus un atspoguļotu izmaiņas, kas ir notikušas kopš Regulas (ES) 2019/1157 pieņemšanas.

Referents atzinīgi vērtē Komisijas priekšlikumu, jo tas būtībā atspoguļo Parlamenta 2019. gadā apstiprināto tekstu, kurā iestrādātā pieeja un mērķi pašreizējā kontekstā joprojām ir aktuāli, un piekrīt novērtējumam, ka salīdzinājumā ar Regulu (ES) 2019/1157 izskatāmajā Padomes regulā būtu jāievieš tikai nelielas izmaiņas.

